Twee vas oor lughawe-rooftogteArgieffoto Twee mans is in hegtenis geneem nadat hulle glo vyf persone van Pakistan van ŉ onbekende bedrag geld in Oakdene in Johannesburg beroof het. “Die persone is glo in Julie verlede van die lughawe af agtervolg,” het lt.genl. Solomon Makgale, woordvoerder van die polisie, gesê. “Die verdagtes het hulself as polisiebeamptes voorgedoen en glo die slagoffers agtervolg voordat hulle beroof is. Hulle het identiteitskaarte getoon wat gelyk het of hulle deel is van die polisie voordat hulle die slagoffers se persoonlike besittings beroof het.” Makgale sê die ondersoek duur voort om te bepaal of die mans moontlik aan ander misdade verbind kan word. Een van die mans is vermoedelik die hoof van die bende. Hy kan moontlik verbind word aan talle sake waar mense van die lughawe af agtervolg word en dan van geld, juwele en ander persoonlike besittings beroof word. “In bykans al die gevalle het die slagoffers aangedui dit is polisiebeamptes wat hulle beroof het,” het hy verduidelik. Die polisie het Maandagoggend tydens die inhegtenisneming beslag gelê op twee voertuie. Die twee verdagtes sal Woensdag in die Germiston-landdroshof verskyn.